KIRJALLINEN KYSYMYS E-0514/01 esittäjä(t): Olivier Dupuis (TDI) komissiolle. Hätätilan julistaminen ja tilanteen vakavuus Ecuadorissa.



Virallinen lehti nro 235 E , 21/08/2001 s. 0218 - 0219



KIRJALLINEN KYSYMYS E-0514/01 esittäjä(t): Olivier Dupuis (TDI) komissiolle (22. helmikuuta 2001) Aihe: Hätätilan julistaminen ja tilanteen vakavuus Ecuadorissa Ecuadorin hallituksen toteuttama tiukka talouspolitiikka maata jo yli kolmen vuoden ajan vaivanneesta vakavasta talouskriisistä selviämiseksi on aiheuttanut suurta yhteiskunnallista levottomuutta. Taloudellisesti aktiivisen työväestön laajan köyhyydestä johtuvan muuttoliikkeen lisäksi liikehdintä ja tyytymättömyys on lisääntynyt myös kriisistä eniten kärsivän väestönosan eli intiaanien keskuudessa. Ecuadorin viranomaiset ovat vastanneet yhteiskunnallisiin levottomuuksiin tukeutumalla voimakkaasti poliisivoimiin sekä julistamalla maahan hätätilan. Vaikka tämä luonteeltaan etninen vastarinta on toistaiseksi ollut rauhanomaista, eikö komissio pelkää, että nykyinen talouskriisi saattaa vaarantaa uudessa perustuslaissa monikansalliseksi ja demokraattiseksi valtioksi vahvistetun maan? Onko komissio ottanut tai aikooko se ottaa kantaa hätätilaa vastaan? Aikooko komissio kehottaa Ecuadorin hallitusta takaamaan kansalle kansalaisvapaudet ja poliittiset vapaudet myös kansalaisten rauhanomaisen protestoinnin aikana, jottei tilanne enää pahenisi? Tässä poliittisesti epävakaassa tilanteessa noin 70 prosenttia väestöstä elää todellisessa köyhyydessä. Katsooko komissio, että edellä esitettyjen seikkojen perusteella, kansainvälisen yhteisön olisi puututtava Ecuadorin ulkomaanvelkaa ja maan talouden välttämätöntä elvyttämistä koskevaan ongelmaan Pariisin klubin puitteissa sellaisin perustein, joiden avulla vältytään avustuspolitiikalta ja edistetään kansallisia ja kansainvälisiä investointeja? Mihin muihin toimiin komissio aikoo ryhtyä auttaakseen Ecuadoria tässä vaikeassa tilanteessa? Christopher Pattenin komission puolesta antama vastaus (28. maaliskuuta 2001) Helmikuun 2. päivänä 2001 julistettu hätätila kumottiin 7. helmikuuta, kun Ecuadorin tasavallan hallitus ja alkuperäisväestöjen edustajat allekirjoittivat asiaan liittyvän sopimuksen. Komissio on hyvillään siitä, että keskustelu ja yhteistyö on voitu aloittaa uudelleen, jotta perustuslailliset vapaudet voitaisiin jälleen taata. Komissio on huolissaan siitä, että yhteiskunnalliset protestiliikkeet ovat entistä enemmän leimautumassa maan alkuperäväestöjen ryhmien liikkeiksi, ja katsoo, että tämä ilmiö saattaa vaarantaa maan etnisen moninaisuuden. Huomattakoon, että alkuperäisväestöjen oikeuksien suojelu mainitaan yhtenä ensisijaisista tavoitteista demokratiaa ja ihmisoikeuksia koskevan eurooppalaisen aloitteen (yhteisön talousarvion luku B7-70) täytäntöönpanossa Ecuadorissa. Komissio käyttää kaikkia käytettävissään olevia välineitä auttaakseen Ecuadoria köyhyyden torjunnassa: Ecuadorista peräisin olevaan vientiin sovelletaan yhteisön kaupan etuuskohtelujärjestelyjä (Andien ja Keski-Amerikan yleinen tullietuusjärjestelmä(1)); avustuksilla, jotka eivät siis lisää maan velkaantumista, tuetaan taloudellisen ja teknisen yhteistyön toimia, joita toteutetaan yhdessä maan hallituksen kanssa (vuosittain keskimäärin 13 miljoonalla eurolla) sekä kansalaisyhteiskunnan edustajien kanssa (vuonna 2000 tuettiin viittä kansalaisjärjestöjen hanketta yhteensä 3,3 miljoonalla eurolla). Ecuadorin hallituksen kanssa tehtävän yhteistyön ensisijaiset painopistealat ovat vuosina 20002006 terveys, infrastruktuurit, ympäristö ja taloudellinen yhteistyö. Vuodesta 1996 Ecuadorille on myös annettu 4 miljoonaa euroa humanitaarisena apuna (maanjäristykset, kuivuus, El Niño -ilmiö, tulvat, tulivuorenpurkaukset, tautiepidemiat). (1) Neuvoston asetus (EY) N:o 2820/98, annettu 21 päivänä joulukuuta 1998, monivuotisen yleisen tullietuusjärjestelmän soveltamisesta 1 päivästä heinäkuuta 1999 alkaen 31 päivään joulukuuta 2001, EYVL L 357, 30.12.1998.